นายกรัฐมนตรี ยืนยันยังไม่ผ่อนปรนมาตรการควบคุมโรคโควิด-19 เพิ่มเติม แต่จะประเมินเป็นรายสัปดาห์
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกลาโหม กล่าวถึงการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. ในวันที่ 11 กุมภาพันธ์ 2565 จะมีการผ่อนปรนมาตรการเพิ่มเติมหรือไม่ว่า ยังไม่มีการผ่อนปรนมาตรการเพิ่มเติม เพราะทุกอย่างยังอยู่ในห้วงของการประเมินเป็นรายสัปดาห์ ทั้งตัวเลขผู้ติดเชื้อเพิ่มขึ้นหรือลดลง การฉีดวัคซีน การดูแลเยียวยาผู้ที่ได้รับความเดือดร้อน ซึ่งก็ทราบกันดีอยู่แล้ว ดังนั้นจึงค่อยๆ ทยอยดำเนินการไป โดยต้องระมัดระวังเรื่องของสุขภาพและงบประมาณที่มีอยู่ เพราะจะต้องสำรองไว้เผื่อเกิดเหตุฉุกเฉินด้วยส่วนกรณีที่องค์การอนามัยโลก (WHO) แสดงความห่วงใยที่หลายประเทศผ่อนปรนมาตรการมากเกินไป ทั้งที่ตัวเลขผู้ติดเชื้อยังสูงอยู่ นายกรัฐมนตรี กล่าวว่า ตนเองได้ทราบแล้วและมีความเป็นห่วงเช่นเดียวกัน ซึ่งรัฐบาลประมาทไม่ได้อยู่แล้ว แม้ว่ามีการวิเคราะห์กันว่าในอนาคตโควิด-19 อาจจะกลายเป็นโรคประจำถิ่น ก็ยังไม่สามารถวางใจได้ เพราะสถานการณ์ยังมีความรุนแรงในหลายประเทศ ทั้งการบาดเจ็บ การสูญเสีย การติดเชื้อ แต่ยืนยันสถานการณ์ของประเทศไทยยังสามารถดูแลได้อยู่ สำหรับตัวเลขผู้ติดเชื้อทุกวันที่ยังสูงอยู่นั้นก็ต้องพิจารณาเพิ่มเติมว่ามาตรฐานทางสาธารณสุขยังสามารถรองรับได้หรือไม่ และการเสียชีวิตเกิดจากสาเหตุอะไร เพื่อปรับแก้ไขปัญหาอย่างตรงจุด